Greenpeace fant mikroplast i Antarktis
Dermed vokser listen over avsidesliggende steder på kloden hvor det er funnet plastrester og annen forurensning. Tidligere i år ble det kjent at plastsøppel var funnet på verdens dypeste havdyp , og på en av verdens mest avsidesliggende øyer. På øya i Stillehavet fant forskere 18 tonn plast. I Antarktis tok Greenpeace en rekke prøver under en ekspedisjon for noen måneder siden. Mikroplast, som blant annet kom fra klær og fiskeutstyr, ble funnet i sju av åtte vannprøver. Giftige kjemikalier av typene PFAS og PFC ble funnet i snøen i øde områder på kontinentet. Flere av prøvene ble tatt av nysnø, noe som tyder på at kjemikaliene stammer fra forurenset nedbør. – Antarktis kan se ut som uberørt villmark. Men også denne verdens ende er allerede forurenset av miljøgifter fra tekstilindustrien og restene av plast-galskapen, sier Thilo Maack fra Greenpeace. Plastforurensing har fått større oppmerksomhet etter at en syk hval ble funnet med magen full av plastposer på Sotra utenfor Bergen i fjor. Enorme mengder plast havner hvert år i naturen i store deler av verden. Den global plastproduksjonen, som i fjor lå på 8 milliarder tonn, er anslått å øke til 34 milliarder tonn i 2050.
Miljøorganisasjonen Greenpeace har funnet mikroplast og miljøgifter i øde områder i Antarktis.